# На основу члана 30. став 2. Закона о државној управи („Службени гласник РС“, број 79/05, 101/07, 95/10, 99/14, 47/18 и 30/18 – др. закон), чланa 10. став 2. Закона о министарствима („Сл. гласник РС“, бр. 128/20 и 116/22), члана 28. став 2. Закона о црквама и верским заједницама („Службени гласник РС“, број 36/06), члана 8. Закона о буџету Републике Србије за 2025. годину („Службени гласник РС“, бр. 110/21,125/22, 138/22,75/23 и 94/24), члана 71. Закона о буџетском систему („Сл. гласник РС“, бр. 54/09, 73/10, 101/10, 101/11, 93/12, 62/13, 63/13 - испр, 108/13, 142/14, 68/15 - др. закон, 103/15, 99/16, 113/17, 95/18, 31/19, 72/19, 149/20 и 118/21 – др.закон, 138/22, 92/23 и 94/24), члана 15. и члана 26. Закона о заштити података о личности („Службени гласник РС“, бр. 87/2018), Плана реализације средстава Програма „Сарадња државе са црквама и верским заједницама“ у делу који се односи на Програмску активност „Подршка високом теолошком образовању“ број: 401-00-5/2025-01 од 16.01.2025. године и Програмску активност „Заштита верског, културног и националног идентитета“ број 401-00-17/2025-01 од 16.01.2025. године и Одлука о расписивању конкурса број 401-00-16/2025-01 од 16.01.2025. године и 401-00-17/2025-01 од 16.01.2025. године, директор Управе за сарадњу с црквама и верским заједницама објављује:

 **КОНКУРС**

**ЗА ДОДЕЛУ СТИПЕНДИЈА СТУДЕНТИМА ВИСОКОШКОЛСКИХ УСТАНОВА ТРАДИЦИОНАЛНИХ ЦРКАВА И ВЕРСКИХ ЗАЈЕДНИЦА**

који су **школске 2024/25 године** **први пут** уписали зимски семестар одговарајуће године студија.

**Критеријуми за основне студије**

**Стипендија се додељује студентима II, III и IV године** **који нису губили годину** и који су, према наставном плану и програму верске високошколске установе на којој студирају, положили све испите из претходних година студија и постигли просечну оцену свих положених испита **најмање 8,50 (осам и педесет).**

Материјално угрожени студенти који испуњавају услов успешности наведен у претходним ставовима и који су постигли просечну оцену свих положених испита **најмање 8,50 (осам и педесет)**, могу конкурисати за стипендију уз документацију којом потврђују своје материјално стање.

 **Критеријуми за мастер студије**

**Стипендија се додељује студентима I године** који су на основним студијама постигли просечну оцену свих положених испита **најмање 9,00 (девет)**.

**Стипендија се додељује студентима II године који нису губили годину** и који су, према наставном плану и програму верске високошколске установе на којој студирају, положили све испите из претходне године студија и постигли просечну оцену свих положених испита **најмање 9,00 (девет)** и уколико је током претходне школске године у домаћим научно-стручним часописима објавио: научни или стручни теолошки рад или приказ најновије теолошке литературе или превод научног или стручног теолошког рада објављеног у референтној теолошкој литератури или уколико је теолошким рефератом учествовао на најмање једном научно-стручном скупу током претходне школске године.

**Критеријуми за докторске студије**

**Стипендија се додељује студентима I године** докторских студија који су на основним или мастер студијама постигли просечну оцену свих положених испита **најмање 9,00 (девет).**

**Стипендија се додељује студентима II и III године докторских студија који нису губили годину** и који су, према наставном плану и програму верске високошколске установе на којој студирају, положили све испите из претходних година студија и постигли просечну оцену свих положених испита **најмање 9,00 (девет)** и уколико је током претходне школске године у домаћим научно-стручним часописима објавио: научни или стручни теолошки рад или два приказа најновије теолошке литературе или превод научног или стручног теолошког рада објављеног у референтној теолошкој литератури или учествовао теолошким рефератима на најмање два научно-стручна скупа током претходних школских година.

**Критеријуми за студије у иностранству**

Студенти који студирају у иностранству за пријављивање на конкурс треба да добију сагласност Светог архијерејског синода Српске православне цркве, Међународне бискупске конференције Св. Ћирила и Метода, Ријасета Исламске заједнице Србије, Мешихата Исламске заједнице у Србији, Словачке евангеличке цркве а.в., Реформатске хришћанске цркве, Евангеличке хришћанске цркве а.в. и Савеза јеврејских општина Србије.

Стипендија се додељује **студентима II, III и IV године, као и студентима на мастер и докторским**  **који нису губили годину** и који су, према наставном плану и програму верске високошколске установе у иностранству на којој студирају, положили све испите из претходних година студија.

 **Подношење пријава и додела стипендија**

Пријаве за Конкурс Министарства правде - Управе за сарадњу са црквама и верским заједницама предају се од **20. јануар 2025. године до 03. фебруара 2025. године** на Православном богословском факултету Универзитета у Београду, Православном богословском факултету ,,Св. Василије Острошки“ Универзитета у Источном Сарајеву, Високој школи СПЦ за уметности и консервацију у Београду, Теолошко-катехетском институту у Суботици, Факултету исламских студија у Београду, Факултету за исламске студије у Новом Пазару, Словачкој евангеличкој цркви а.в., Реформатској хришћанској цркви, Евангеличкој хришћанској цркви а.в., Јеврејској заједници у Републици Србији.

Управа за сарадњу с црквама и верским заједницама, узеће у разматрање пријаве студената традиционалних цркава и верских заједница, које буду послате на адресу Управе и вредноваће их сагласно прописаним процедурама и критеријумима.

На конкурс се могу пријавити студенти који нису у радном односу и који су држављани Републике Србије и Републике Српске, а студирају на високим верским школама у Републици Србији, Републици Српској и иностранству. Под истим условима као и држављани Републике Србије и Републике Српске на конкурсу могу учествовати и студенти српске националности из суседних земаља.

**Стипендије се не додељују студентима прве године основних студија у земљи и иностранству.**

**Предност за добијање стипендије Министарства правде - Управе за сарадњу са црквама и верским заједницама за 2024/25 годину, имаће студенти који не примају било коју другу стипендију.**

 Кандидат за стипендију Министарства правде - Управе за сарадњу са црквама и верским заједницамау обавези је да уз пријаву за конкурс достави уверење о уписаном зимском семестру одговарајуће године студија, постигнутом успеху и висини просечне оцене свих положених испита током студирања, фотокопију личне карте, доказ да није у радном односу и писмену изјаву да није корисник било које друге стипендије.

**Високошколске установе, цркве и верске заједнице у обавези су да до 03. фебруара 2025. године** доставе Министарству правде - Управи за сарадњу са црквама и верским заједницама (Михаjла Пупина 2, 11070 Нови Београд) **сачињен и оверен табеларни контролни списак са основним подацима искључиво оних студената који задовољавају услове конкурса.** Контролни списак садржи следеће колоне: име и презиме, година студија, просечна оцена из претходне године студија, број индекса, година уписа прве године студија, број бодова на ранг листи по конкурсу, **број жиро рачуна студента на који ће му се уплатити стипендија**, напомена – за назив високошколске установе у иностранству и др. Табеларни контролни списак потписује званично или овлашћено лице високе верске установе, односно цркве и верске заједнице. Уколико услове конкурса испуњавају студенти са различитих нивоа студија (основне, мастер, докторске), потребно је направити контролни списак за сваки ниво студија.

Православни богословски факултет Универзитета у Београду, Православни богословски факултет ,,Св. Василије Острошки“ Универзитета у Источном Сарајеву и Висока школа СПЦ за уметности и консервацију у Београду контролне спискове са основним подацима достављају преко **Светог архијерејског синода Српске православне цркве.**

**Рангирање кандидата редним бројем врши висока верска школа односно црква и верска заједница у складу са условима конкурса и сопственим критеријумима, уз стручно-саветодавне консултације са Управом за сарадњу с црквама и верским заједницама, у складу са њеним надлежностима**.

Комисија Управе за сарадњу с црквама и верским заједницама, може да разматра и одлучи по захтеву студената, који су упутили молбу Управи за сарадњу с црквама и верским заједницама, где ће након утврђивања испуњености прописаних услова, Управа обавестити традиционалну цркву и верску заједницу о оправданости захтева.

**Неблаговремено поднети контролни спискови неће бити разматрани.**

Министарство правде - Управа за сарадњу са црквама и верским заједницама ће закључно са **20. фебруаром 2025. године** послати високим верским установама, односно црквама и верским заједницама списак стипендиста за школску 2024/25. годину.

**Број и износ стипендија биће утврђен у складу са расположивим буџетским средствима.**

Верске високошколске установе, односно цркве и верске заједнице у обавези су да, након потписивања уговора, а у оквиру извештаја о утрошку средстава предају Управи за сарадњу са црквама и верским заједницама потпуну документацију за стипендисте коју су исти предали приликом трајања конкурса.

Верске високошколске установе, цркве и верске заједнице у обавези су да у случају да дође до промене код корисника стипендије у смислу, на пример, запослења студента, прекида студија и слично (престанка испуњавања одређених критеријума) да одмах обавесте Управу за сарадњу са црквама и верским заједницама, а у року од 30 дана изврше повраћај средстава Управи, на прописани рачун.